Na temelju članka 54. stavka 1. Zakona o ustanovama (NN 76/93, 29/97, 47/99, 35/08), članka 98. stavak 3. Zakona o odgoju i obrazovanju u osnovnoj i srednjoj školi (NN 87/08, 86/09, 92/10, 105/10, 90/11, 05/12, 16/12. i 86/12, 126/12, 94/13, 152/14, 7/17) i članka 63. Statuta Osnovne škole Biograd, Biograd na Moru, Školski odbor Osnovne škole Biograd, Biograd na Moru, uz prethodnu suglasnost Županijske skupštine Zadarske županije, KLASA: 602-02/08-01/110, URBROJ: 2198/1-02-18-17 od 8. veljače 2018. godine, na sjednici održanoj dana 26. ožujka 2018. godine donosi

**ODLUKU**

**O IZMJENAMA I DOPUNAMA STATUTA OSNOVNE ŠKOLE BIOGRAD**

Članak 1.

U Statutu Osnovne škole Biograd u cijelom tekstu riječi: „Ministarstvo znanosti, obrazovanja i sporta“ zamjenjuju se riječima: „Ministarstvo znanosti i obrazovanja“.

Članak 2.

U Statutu Osnovne škole Biograd u članku 71. stavku 1. briše se podstavak 4.

Članak 3.

Članak 113. mijenja se i glasi:

„Izostanak učenika s nastave, u slučaju pravodobnog zahtjeva roditelja, može odobriti:

– učitelj za izostanak tijekom nastavnoga dana,

– razrednik za izostanak do tri (pojedinačna ili uzastopna) radna dana,

– ravnatelj za izostanak do sedam (uzastopnih) radnih dana,

– učiteljsko vijeće za izostanak do petnaest (uzastopnih) radnih dana.

Pravodobnim zahtjevom roditelja za izostanak učenika s nastave prema stavku 1. ovoga članka smatra se:

- usmeni ili pisani zahtjev učitelju najkasnije neposredno prije početka nastave za izostanak tijekom nastavnoga dana,

- pisani zahtjev razredniku za izostanak do tri pojedinačna ili uzastopna radna dana najkasnije jedan dan prije izostanka,

- pisani zahtjev ravnatelju za izostanak najkasnije tri dana prije izostanka,

- pisani zahtjev učiteljskom vijeću najkasnije osam dana prije izostanka.

Roditelj može, više puta godišnje, opravdati izostanak svoga djeteta u trajanju do tri radna dana, a za koje nije pravodobno podnesen zahtjev za odobrenjem sukladno stavcima 1. i 2. ovoga članka.

Opravdanost izostanka s nastave zbog zdravstvenih razloga u trajanju duljem od tri radna dana uzastopno dokazuje se liječničkom potvrdom.

Izostanak učenika s nastave može se opravdati i odgovarajućom potvrdom nadležne institucije, ustanove ili druge nadležne fizičke ili pravne osobe (Ministarstvo unutarnjih poslova, sud, nadležni centar za socijalnu skrb, ustanova u koju je učenik uključen zbog pružanja pomoći ili dijagnostike, škola s umjetničkim programima, škola stranih jezika, učenički dom, sportski klub, kulturno-umjetničko društvo, kazalište u koje je učenik uključen, specijalistička ordinacija u kojoj je obavljen pregled ili dijagnostička pretraga i drugo), uključujući i e-potvrdu o narudžbi za pregled u zdravstvenoj ustanovi.

Neopravdanim izostankom učenika s nastave smatra se izostanak koji nije odobren ili opravdan sukladno odredbama stavaka 1., 2,. 3., 4. i 5. ovoga članka.

Izostanak učenika s nastave prema stavcima 3., 4. i 5. ovoga članka obvezno je opravdati dostavljanjem razredniku ispričnice roditelja, liječničke potvrde ili odgovarajuće potvrde nadležne institucije najkasnije u roku od pet dana od povratka učenika na nastavu.“

Članak 4.

Članak 162. mijenja se i glasi:

„Roditelji odnosno skrbnici dužni su upisati dijete u Školu, odgovorni su za učenikovo redovito pohađanje nastave i drugih oblika odgojno-obrazovnog rada u koji je učenik uključen.

Roditelji odnosno skrbnici imaju obvezu izostanke učenika pravodobno opravdati.

Roditelji odnosno skrbnici imaju pravo biti redovito obaviješteni o učeničkim postignućima.“

Članak 5.

U članku 195. riječi: „Pravilnik o provedbi postupaka nabave bagatelne vrijednosti zamjenjuju se riječima: „Pravilnik o jednostavnoj nabavi“.

Članak 6.

Članak 207. briše se.

Članak 7.

Ova Odluka o izmjenama i dopunama Statuta stupa na snagu danom objave na oglasnoj ploči Škole.

KLASA: 012-03/18-01/01

URBROJ: 2198/16-11-07-18-1

 Predsjednik Školskog odbora:

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Margita Brzoja

Ova Odluka objavljena je na oglasnoj ploči škole dana 27. ožujka 2018. godine.

 Ravnatelj škole:

 \_\_\_\_\_\_\_\_\_\_\_\_\_\_\_\_\_\_

 Jordanko Miloš, prof.